
Teavitus abi saajate omaniku vahetusest 
Lugupeetud Ettevõtluse ja Innovatsiooni Sihtasutus ja Riigi Tugiteenuste Keskus
Fortaco Estonia OÜ (registrikood 12214574) ja Linda Properties OÜ (registrikood 12381622) (koos „Ettevõtjad“) teavitavad Teid käesolevaga Ettevõtjate omaniku vahetusest. Vastavalt Ettevõtjatele antud riigiabi aluseks olevatele aktidele (sh abi andmise otsused ja toetuse andmise tingimused) on abi saaja kohustatud teavitama abi andjat projektiga seotud andmete muutumisest, sh abi saaja omaniku vahetusest.
1. Tehingu kirjeldus
15.07.2026 sõlmisid Fortaco Finland Oy (müüja) ning AS HANZA Mechanics Tartu ja HANZA Mechanics Heinävesi Oy (ostjad) aktsiate ja äri ostu-müügilepingu (Share and Business Purchase Agreement), mille alusel omandas AS HANZA Mechanics Tartu, mis kuulub HANZA AB (Rootsi registrinumber 556748-8399) kontserni, 100% Fortaco Estonia OÜ osadest. Linda Properties OÜ on Fortaco Estonia OÜ 100% tütarettevõtja ning seega läks ka Linda Properties OÜ üle HANZA AB kontserni kaudse kontrolli alla. 
Tehingu tulemusel muutub üksnes Ettevõtjate otsene ja kaudne omanik. Ettevõtjate registrikoodid, tegevuskoht, põhitegevus, vara ning projektidega seotud tegevused jäävad muutumatuks. Fortaco Estonia OÜ ja Linda Properties OÜ kinnitab, et omaniku vahetus ei too kaasa ohtu projektide tulemuste saavutamisele ega mõjuta projektide edasise jätkamise otstarbekust, projektiga hõlmatud vara kasutatakse jätkuvalt sihtotstarbeliselt.
2. Teavitus Ettevõtluse ja Innovatsiooni Sihtasutusele
Ettevõtluse ja Innovatsiooni Sihtasutust teavitatakse omaniku vahetusest järgmiste abimeetmete ja abide osas:
	Abi saaja
	Abimeede
	Abi nimetus
	Abi andmise otsuse kuupäev

	Fortaco Estonia OÜ
	Ida-Viru ettevõtluse investeeringute toetus
	Fortaco Estonia uue ärisuuna laiendus
	30.10.2023

	Fortaco Estonia OÜ
	COVID-19 Loan guarantees under the Temporary framework 19.03 section 3.2 (KredEx-EE)
	Erakorraline prop. käendus uuele laenule
	27.07.2020

	Linda Properties OÜ
	Tingimused väikese ja keskmise suurusega ettevõtjate laenu käendamiseks
	Investeerimislaen
	20.04.2021

	Linda Properties OÜ
	Ettevõtluse laenude ja pangagarantii käendus suurettevõtetele
	Investeerimislaen
	29.05.2017


Seoses erakorralise proportsionaalse käendusega (27.07.2020) selgitame, et käendusega tagatud Swedbank AS ja Fortaco Estonia OÜ vaheline laenuleping tagastati täies ulatuses 2026. aasta juuni keskel. Seega on käendusega tagatud võlasuhe lõppenud ning käendusel puudub alus. Terviklikkuse huvides on siiski antud abimeede lisatud ka ülaltoodud tabelisse.
3. Teavitus ja kooskõlastustaotlus Riigi Tugiteenuste Keskusele
Riigi Tugiteenuste Keskust teavitatakse omaniku vahetusest järgmise abimeetme ja abi osas:
	Abi saaja
	Abimeede
	Abi nimetus
	Abi andmise otsuse kuupäev

	Fortaco Estonia OÜ
	Toetuse andmise tingimused Ida-Virumaa tööstusinvesteeringute toetamiseks
	Fortaco Estonia strateegiline tootmislaiendus
	06.05.2019


Toetuse andmise tingimused Ida-Virumaa tööstusinvesteeringute toetamiseks § 16 p 16 kohaselt on toetuse saaja kohustatud „kooskõlastama rakendusüksusega projektiga hõlmatud kinnistu osas õiguste üleandmise korral üleandmise tingimused ning edasise vastutuse vara sihtotstarbelise kasutuse eest viie aasta jooksul projekti abikõlblikkuse perioodi lõppemisest arvates“.
Tehingu raames ei anta üle projektiga hõlmatud kinnistuid ega nendega seotud õigusi. Kinnistud ja projekti raames soetatud vara jäävad jätkuvalt Fortaco Estonia OÜ omandisse ja kasutusse ning muutub üksnes toetuse saaja osanik. Seetõttu ei ole eelviidatud säte Fortaco Estonia OÜ hinnangul tehingule kohaldatav. Sellest hoolimata palub Fortaco Estonia OÜ terviklikkuse huvides Riigi Tugiteenuste Keskusel omaniku vahetus nimetatud sätte tähenduses kooskõlastada, ulatuses, milles Riigi Tugiteenuste Keskus seda vajalikuks peab.
Fortaco Estonia OÜ kinnitab, et omaniku vahetus ei too kaasa ohtu projekti tulemuste saavutamisele ega mõjuta projekti edasise jätkamise otstarbekust. Projektiga hõlmatud vara kasutatakse jätkuvalt sihtotstarbeliselt, tootmistegevus Ida-Virumaal jätkub senisel viisil ning Fortaco Estonia OÜ jääb ka edaspidi vastutavaks vara sihtotstarbelise kasutamise eest kogu tingimustes sätestatud perioodi vältel.
4. Kontaktandmed
Täiendava teabe või dokumentide vajaduse korral palume pöörduda: Harri Värv, juhatuse liige, harri.varv@hanza.com, +372 503 5424.

